《寄衣曲》
宋代·许志仁

貂裘虽云温，非妾手中迹。
唯此万里衣，一针三叹息。
叹息恐人闻，缝时常避人。
开缄勿嫌涴，中有双泪痕。
江南十月雁初飞，边地才秋塞草衰。
衣成妾手君宁见，寒到君边妾自知。
寄书问征夫，好在可当还。
西风吹妾梦，夜度鲁阳关。

作者简介：许志仁，字信叔，与姚宽同时。事见《前贤小集拾遗》卷一。今录诗二十首。